Borgtog vir twee Koster-verdagtesVan links: Stefan Nel en Adam Barnard (Foto: Anja van der Merwe/Maroela Media) Stefan Nel en Adam Barnard is Maandag borgtog van R5 000 en R10 000 elk toegestaan. Hulle staan saam met drie ander beskuldigdes tereg op die moord van Klaas Mosimanyana Jobontho (32). Donovan Martin, Mustafa Albertyn en Wayne Schroeder het ook weer vlugtig in die landdroshof in Koster verskyn, maar die saak is uitgestel omdat die hofbandopnemer buite werking is. Die opnemer is sedert verlede Maandag buite werking en dit is om hierdie rede dat Nel en Barnard se borgtogaansoek verlede week in die landdroshof in Swartruggens voortgesit is. Martin, Albertyn en Schroeder se borgtogaansoeke is aanvanklik na vandag uitgestel omdat hulle woonadresse nog bevestig moet word. Dit was ook die rede vir die vorige twee uitstelgevalle. Al vyf beskuldigdes sal weer na verwagting op 13 April in die hof verskyn. Klaas Mosimanyana Jobontho (Foto: Klaas Mosimanyana Jobontho, Facebook) Die vyf is in Desember in hegtenis geneem nadat Jobontho se liggaam op ŉ plaas in Doornlaagte, Koster, gevind is. Dit het in die hof uitgekom dat Nel en sy verloofde in die proses is om die plaas te koop. Nel, Martin en Albertyn word aangekla van moord, dwarsboming van die gereg en die verhindering van die polisie in die uitvoering van hul pligte, terwyl Schroeder en Barnard slegs op laasgenoemde twee aanklagte teregstaan. Tydens Nel se borgtogaansoek het die ondersoekbeampte, sers. Floyd Tsele, in die hof benadruk dat hy Nel se borgtog gaan teenstaan omdat die staat ŉ sterk saak teen Nel het. Hy kon egter nie redes verskaf waarom hy ŉ sterk saak het nie en het nie op die meriete van die saak uitgebrei nie. In dieselfde asem het Tsele gesê die ondersoek is nog ver van afgehandel. Hy het ook erken hy is nog nie klaar om Barnard en Nel se alternatiewe adresse vir borgtogdoeleindes te verifieer nie. Hierdie adresse is al begin Januarie verskaf, maar volgens Tsele kon hy nog nie daarby uitkom nie omdat ander sake ook sy aandag verg. Maroela Media het vroeër berig die polisie is op 21 Desember na die betrokke plaas, waar hulle bloedspore op die grond gewaar het. Dit het hulle na ŉ stoorkamer gelei waar hulle ŉ ontbinde liggaam gevind het. Die oorledene se hande was met ŉ elektriese koord vasgebind en hy het slaanmerke aan sy lyf gehad. Twee vuurwapens, ammunisie en ŉ slaapsak is ook op die toneel gevind.